
					                 Bucureşti, 13.11.2018

AVIZ
asupra propunerii legislative pentru modificarea Legii nr.227/2015 privind Codul Fiscal




	În conformitate cu prevederile art.95 şi din Regulamentul Camerei Deputaţilor, republicat, cu modificările şi completările ulterioare, Comisia pentru industrii şi servicii a fost sesizată pentru aviz, care va fi transmis Comisiei pentru buget, finanţe şi bănci care este sesizată în fond, cu Propunerea legislativă pentru modificarea Legii nr.227/2015 privind Codul Fiscal, transmisă cu adresa nr. P.L.x. 674/2018 din 05 noiembrie  2018, înregistrat la comisie sub nr.4c-3/510 din 06 noiembrie 2018.
	Senatul, în calitate de primă Cameră sesizată, respinge propunerea legislativă în şedinţa din 24 octombrie 2018.
	Consiliul Economic şi Social, cu avizul nr.3070 din 05.06.2018 avizează favorabil proiectul de act normativ.
	Consiliul Legislativ, cu avizul nr.577/14.06.2018, avizează favorabil propunerea legislativă, cu observaţii şi propuneri.
	La şedinţa comisiei a participat în calitate de invitat din partea Guvernului României doamna Cojan Constanţa-Alina - consilier în cadrul Ministerului Finanţelor Publice. 
	Proiectul de lege are ca obiect de reglementare  modificarea Legii nr.227/2015. Soluţiile legislative propuse au în vedere ca microîntreprinderile care fac sponsorizări pentru asigurarea finanţării organizaţiilor nonprofit să beneficieze de deducerea sumelor aferente impozitului pe venit până la nivelul de 20% din impozitul pentru trimestrul în care au fost înregistrate cheltuielile respective, indiferent de obiectul de activitate al organizaţiei nonprofit pe care decid să o ajute. De asemenea, se urmăreşte majorarea cotei din impozitul pe veniturile persoanelor fizice, care poate fi donată pentru susţinerea entităţilor nonprofit, de la 2% la 3,5%.
	Examinarea proiectului de Lege a avut loc în şedinţa comisiei din 13 noiembrie 2018.
	Membrii comisiei au hotărât cu majoritate de voturi, avizarea negativă a propunerii legislative.
	Prin obiectul de reglementare şi conţinutul său, proiectul de lege face parte din categoria legilor ordinare.
	În conformitate cu prevederile art.75 din Constituţia României, republicată, şi ale art.92 alin.(9) pct.1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.





PREŞEDINTE,

IULIAN IANCU























Consilier parlamentar   Ovidiu Fulga 

